《赠朝鲜进士金山泉 其二》
清代·李璋煜

我闻都平壤，郭外山嶙峋。上有胥余墓，礼义牖斯民。

八条虽半佚，人悫俗则淳。谁与绵道续，圃隐超等伦。

微言尊洛闽，后进排王陈。臣节炳河岳，圣庑陪明禋。

惜哉历星纪，著录多沈沦。渊源一回溯，君独追音尘。

日本衒秘笈，绮丽不足珍。研精《洪范》理，力将《大雅》振。

所期更努力，朴学传其人。

作者简介：李璋煜，字方赤，一字礼南，号月汀，诸城人。嘉庆庚辰进士，历官广东布政使。